A touz cels qui veront cels presentes lettres, ge Hugues, sires de Neblans, fais savoir que ge regardans plusors biens et plusors cortoisies que nobles princes Hugues, dux de Bergoingne, mes sires m’ai fait plusors foiies, et ferai encor se Deu plait à moi et à mes hoirs, et especialment por mon grant profit et de mes hoirs appanssant (sic) ai acompaingnié et a acompaingnens (sic) mon seingor le Duc devant dit et ses hoirs en toutes les choses que ge ai et pui et doi avoir en homes, en més, en terres, en bois, en prez, en estans, en biéz, en lais, en rivieres, en justices et en seingnories et en toutes autres choses, et en tous autres pranges, en quelque menière que ce soit, dois le biez qui est apelez li biez de la Perrouse jusqu’à la rivière de Breyne, ensinc cum cels choses s’étandent et se portent, dois le dit biez de la Perrouse envers l’estans de Bauchaine qui est Estevenot de Neblans, mon fil. Après partent à la terre de Crecey et à la terre d’Ittre qui est Guillemin de Beleveure, chanoingne d’Ostum et puis après partent à la terre dors qui est à la dame de Belevevre, et dois en qui partent à la dite rivière de Breyne et dois cele rivière s’an vont et se portent jusque jusque (sic) au terreor de Bealmes, et dois le terreor de Beaulmes jusque au biez de la Perrouse desusdit et en cels choses sunt contenu la ville et li terreor de Chans, et toute la terre de Francey et de toutes les choses desus dites qui sunt dedanz les termes desus diz sunt osté et excepté tant solement la vile et li terreors de l’Abergement qui est de l’Opital de Jherusalem et la terre que li hoir de Belevievre ont desos le dit estains de Hanthume qui contient environ trente et cinc jornauls ou quarante de terre, et veul et entans que li acompaignemens desus diz soit telx que ge la moitié de toutes les choses desus dites qui sont contenues dedanz les termes desus nommez, fors les choses qui en sont exceptées, si con il est desus dit, doin et otroi a don fait entre les vif à mon seingnor le duc desus dit et à ses hoirs en heritaige perdurable sanz point de reclam de moi ne des miens, et de la moitié de toutes cels choses ensinc com eles sont desus contenues ge me desvest et mes hoirs de tout en tout, et mon seingnor le duc desus dit et ses hoirs en revès corporelment à touz jors. Et l’autre moitié de totes les dites choses, je prans en fié lige de mon seingnor le Duc devant dit et de ses hoirs, et suis tenuz et promet por moi et por les miens par le sairement de mon cors doné sor sainz Evangiles et sor l’anloiement de touz mes biens toutes les choses desus dites, si com il est desus devisé, a mon seingnor le duc et à ses hoirs garantir à touz jorz mais et deffandre............ En tesmoingnaige de toutes cels choses, j’ai mis mon seal en cels presentes lettres, et ai prié noble home mon seingnor Perron, seingnor de Paluaul et d’Aleré, qu’il mette son seal avec le mien en cels presentes lettres pour plus grant certainneté. Et ge Perres, sires de Palual et d’Aleré, à la prière doudit Hugon, seingnor de Neblans, ai mis mon seal en [ces pres]entes lettres. Ce est fait et doné en l’an de grâce mil dous cenz sexante et cinc, ou mois d’octoure, le mardi devant la feste saint Denise.